ILM รายได้พุ่ง หนุนกำไรไตรมาส 3/62 โต 58% มาที่ 166 ลบ.
ILM รายได้พุ่ง หนุนกำไรไตรมาส 3/62 โต 58% มาที่ 166 ลบ. จากปีก่อนกำไร 105 ลบ. ขณะที่งวด 9 เดือน กำไรเพิ่มขึ้น 48.28% มาที่ 455.44 ลบ. จากปีก่อนกำไร 307.14 ลบ.
11 พ.ย. 2562

 บริษัท อินเด็กซ์ ลิฟวิ่งมอลล์ จำกัด (มหาชน) หรือ ILM รายงานผลการดำเนินงานประจำไตรมาส 3/62 และงวด 9 เดือนแรกปี 2562 สิ้นสุดวันที่ 30 ก.ย.62 ดังนี้

โดยผลการดำเนินงานในไตรมาสดังกล่าว มีกำไรเพิ่มขึ้น เนื่องจาก รายได้จากการดำเนินงานเติบโตอย่างต่อเนื่องเมื่อเทียบกับไตรมาส 3/61 โดยมีสาเหตุสำคัญมาจากปัจจัยขับเคลื่อนการเติบโตหลัก 4 ปัจจัย ได้แก่ “Younique Customized Fumiture 4.0” ซึ่งเติบโต 47.8% โครงการในประเทศ ซึ่งเติบโต 8.0% ช่องทางออนไลน์เติบโต 193.8% และรายได้จากการให้เช่าและบริการ ซึ่งเติบโต 20.1% โดยสัดส่วนรายได้จากปัจจัยขับเคลื่อนทั้ง 4 ส่วนนี้ คิดเป็น 24.8% ของรายได้จากการดำเนินงานของบริษัทฯ เพิ่มขึ้นจาก 20.5% ในไตรมาส 3/61
รวมทั้งอัตรากำไรขั้นต้นจากการขายสินค้าเพิ่มขึ้นอย่างต่อเนื่องตามแผนการดำเนินงานขิงบริษัทฯ โดยเป็นผลมาจากการเปลี่ยนแปลงส่วนผสมของสินค้า (Product Mix) ซึ่งสามารถขายกลุ่มสินค้าที่มีอัตรากำไรขั้นต้นสูงได้สัดส่วนเพิ่มขึ้น
พร้อมทั้งอัตรากำไรขั้นต้นจากการให้เช่าและบริการเพิ่มขึ้น จากอัตราการเช่าพื้นที่ให้เช่าเพิ่มสูงขึ้น
อีกทั้ง ในไตรมาส 3/62 ที่ผ่านมา บริษัทฯได้เปิดให้บริการสาขาใหม่หลายแห่ง ได้แก่ Index Living Mall สาขาจันทบุรี (ส.ค.2562) WINNER สาขาราชบุรี (ส.ค.2562) และ “Younique Customized Furniture 4.0” จำนวน 3 สาขา ส่งผลให้รายได้จากการขายสินค้าเติบโตขึ้น